
A Mátrai Erőművek bányáinak vizsgálata stakeholder elemzés segítségével

Kulcsszavak: Stakeholder; lignit; bánya
Miért is fontos számunkra a lignit? Van-e lehetőségünk kibányászni? És ha van, miért nem élünk vele? A TDK dolgozat ezeket a kérdéseket feszegeti, figyelembe véve a Mátrai Erőművek bányáit és a környezetükre ható eseményeket. A vizsgálat a Stakeholder elnevezésű elemzést vetíti rá Bükkábrányra és Gyöngyös-Visontára.
Az köztudott, hogy Magyarország nagymennyiségű lignitvagyonnal rendelkezik. Ha adott a lehetőség, hogy itt van alattunk, akkor éljünk vele, hogy ki is használjuk. A lignit nem éppen a környezetkímélő anyagok közé tartozik, de a mai technológiák mellett könnyen csökkenthető a káros anyag kibocsátás. Arra kellene törekedni, hogy a megtermelt nyereség egy részét egy környezettudatosabb jövőbe fektessük, de ahhoz, hogy a megfelelő vagyon a rendelkezésre álljon, addig azzal kell gazdálkodni, ami jelenleg a rendelkezésünkre áll. Mivel egy megfizethető energiaforrásról beszélünk, így azt ki kell bányászni. Igen, de vajon meddig elég a lignit és ebből a mennyiségből vajon jut-e exportra is? Az nem elég, hogy a lábunk alatt van, azt is figyelembe kell vennünk, hogy nem az összes lignit bányászható ki gazdaságosan. Ahhoz, hogy a lignitfejtés szuficites maradjon, ahhoz megtarthatjuk-e a jelenleg alkalmazott felhasználási technológiákat, vagy újak után kell néznünk?
Fontos, hogy szem előtt tartsuk, hogy most mit engedhetünk meg magunknak bányászati szempontból. Magyarország lignitvagyona 3300 millió tonna. de ebből nem mind használható fel. Hiába az éves 7-8 millió tonna kitermelés, ha ennek a vagyonnak csak egy része termelhető ki gazdaságosan.
A dolgozat első része azt vizsgálja, hogy miért érdemesebb a lignitet használni, mint más erőforrásokat és miért nem használja ki Magyarország a CO2 teljes kibocsátási kvótáját. Mennyi ideig lenne elég a lignitből kinyerhető energia, ha Magyarországon csak ezt használnánk. A második rész a Stakeholder-elemzést fogja bemutatni, amelyet a bánya vizsgálata során alkalmazok. Kiknek milyen érdeke fűződik a lignittermeléshez és milyen hatással van ez a gazdasági szereplőkre. A befejező részben a kapott eredmények összevonásra kerülnek és megkapjuk a választ, hogy miért fontos nekünk, hogy a lignitbányászat aktívan tovább működjön.



